**MEMORANDUM o spolupráci pri realizovaní Projektu**

uzavreté podľa § 51 zákona č. 40/1964 Zb. Občiansky zákonník v  znení neskorších predpisov (ďalej len „**memorandum**“)

medzi nasledovnými stranami:

**Výcviková škola pre vodiace a asistenčné psy** (občianske združenie)

sídlo: Rovniankova 1668/16, 851 02 Bratislava

IČO: 42357632

štatutárny orgán: Andrea Kujovičová – predseda Správnej rady

zapísaný v Registri občianskych združení vedenom Ministerstvom vnútra SR,

reg. č. VVS/1-900/90-42888

(ďalej ako „**Prijímateľ**“)

a

**Slovenská asociácia európskych štúdií (ECSA Slovakia)** (občianske združenie)

sídlo: Pražská 3222/11, 811 04 Bratislava

IČO: 36070637

štatutárny orgán: JUDr. CSc. doc. Vlasta Kunová – predseda Správnej rady

zapísaný v Registri občianskych združení vedenom Ministerstvom vnútra SR,

reg. č. VVS/1-900/90-15444

(ďalej ako „**Partner**“)

a

**Bratislavský samosprávny kraj**

sídlo: Sabinovská 16, 820 054 Bratislava 25

IČO: 36063606

štatutárny orgán: Mgr. Juraj Droba, MBA, MA - predseda

(ďalej ako „**Spolupracujúci subjekt**“)

(Prijímateľ/Partner a Spolupracujúci subjekt spoločne ďalej ako „**Strany memoranda**“)

**Preambula**

Prijímateľ/Partner sa okrem iného venuje poskytovaniu základného sociálneho poradenstva pre osoby s ťažkým zdravotným postihnutím a ďalších špecifických služieb pre žiadateľov o vodiacich psov, pre slabozraké a nevidiace osoby, zabezpečuje informovanosť štátnych a neštátnych inštitúcií vo veci poskytovania a využívania kompenzačných pomôcok - psov so špeciálnym výcvikom, realizuje monitoring dodržiavania legislatívnych predpisov v oblasti prístupových práv pre osoby s ťažkým zdravotným postihnutím, ktorí ako kompenzačnú pomôcku používajú psa so špeciálnym výcvikom.

Spolupracujúci subjekt vykonáva svoju pôsobnosť v oblasti, ktorá sa čiastočne dotýka Projektu podľa článku 1 ods. 1 tohto memoranda a disponuje pre Prijímateľa/Partnera dôležitými informáciami a vykonáva aktivity, ktoré sú relevantnými pre riadnu realizáciu Projektu a dosiahnutie účelu a cieľa Projektu. Súčasne sú pre Spolupracujúci subjekt prínosné informácie, diskusie a projektové výstupy realizované v rámci Projektu.

Vzhľadom na to, že Strany memoranda sa koncepčne venujú problematike, ktorá je čiastkovým obsahom Projektu a pri plnení svojich úloh je priestor na ich spoluprácu, a vzhľadom na to, že v dôsledku realizácie Projektu definovaného v článku 1 ods. 1 tohto memoranda by malo dôjsť k zlepšeniu podmienok cieľových skupín prioritnej osi č. 1 „Posilnené inštitucionálne kapacity a efektívna verejná správa“ Operačného programu Efektívna verejná správa, Strany memoranda sa dohodli na uzavretí tohto memoranda za účelom vytvorenia právneho základu vzájomnej spolupráce na realizácii aktivít Projektu definovaného v článku 1 ods. 1 tohto memoranda gestorovaného Prijímateľom/Partnerom.

**Článok 1**

**Základné ustanovenia**

1. Prijímateľ/Partner realizuje v nadväznosti na zmluvu o poskytnutí nenávratného finančného príspevku č. Z314011L721, uzatvorenú dňa 30. 05. 2018 a zverejnenú dňa 05. 06. 2018 (ďalej ako „**zmluva o poskytnutí NFP**“), v súlade s podmienkami výzvy, kód OP EVS DOP-PO1-SC1.1-2017-1 (ďalej ako „**výzva**“), nasledovný projekt:

názov: **Tvorba a optimalizácia lepšej verejnej politiky v záujme odstraňovania bariér spoločenského začlenenia zrakovo postihnutých**;

ITMS kód projektu: 314011L721;

operačný program: Efektívna verejná správa;

spolufinancovaný fondom: Európsky sociálny fond ;

prioritná os: 1. Posilnené inštitucionálne kapacity a efektívna VS ;

špecifický cieľ: 1.1. Skvalitnené systémy a optimalizované procesy VS;

poskytovateľ NFP: Ministerstvo vnútra SR;

účel projektu: Efektívne riešenie a optimalizácia verejnej politiky a regulačných rámcov s cieľom zníženia bariér spoločenského uplatnenia zrakovo postihnutých vrátane zabezpečenia rovnakého zaobchádzania, plnohodnotného prístupu k verejným službám a efektívnej kompenzácie dôsledkov zrakového postihnutia;

na dosiahnutie cieľa projektu: Optimalizácia procesov, zavádzanie kvalitnejších systémov a tvorba lepšej verejnej politiky pre osoby so zrakovým postihnutím (monitorovanie, hodnotenie, návrh riešení)

(ďalej ako „**Projekt**“).

1. Spolupracujúci subjekt má záujem o dosiahnutie vyššieho komfortu a o skvalitnenie služieb poskytovaných klientom so zrakovým a iným zdravotným postihnutím**,** a to aj v oblasti ich integrácie, v dôsledku čoho údaje, informácie a ďalšie vstupy vyplývajúce a súvisiace s jeho pôsobnosťou sú potrebné pre Prijímateľa/Partnera pre riadnu realizáciu Projektu a dosiahnutie účelu a cieľa Projektu.

**Článok 2**

**Predmet memoranda**

1. Strany memoranda sa dohodli na uzatvorení tohto memoranda s cieľom upraviť ich vzájomné práva a povinnosti a ostatné podmienky súvisiace s realizáciou Projektu v súlade s podmienkami výzvy za účasti Spolupracujúceho subjektu.
2. Prijímateľ/Partner bude Spolupracujúci subjekt informovať o aktuálnom stave problematiky, pozývať na rokovania s relevantnými subjektmi, diskusie a odborné podujatia v rámci Projektu. Zároveň bude so Spolupracujúcim subjektom participovať na procese sociálnej inklúzie najmä formou edukačných aktivít a pomocných psychoterapeutických metód s cieľom zvyšovať povedomie o problematike psov so špeciálnym výcvikom a tiež ľudí so zdravotným znevýhodnením, a poskytovať kompletné výstupy Projektu, ktoré môžu byť relevantné vzhľadom na pôsobnosť Spolupracujúceho subjektu.
3. Spolupracujúci subjekt uzavretím tohto memoranda deklaruje záujem spolupracovať s Prijímateľom/Partnerom za účelom riadnej realizácie Projektu, predovšetkým:
   1. v oblasti prístupu k relevantným údajom, podnetmi pri analýze problémov cieľovej skupiny a využívaní výstupov projektu,
   2. v oblasti podpory realizácie podmienok pre fungovanie efektívnej verejnej správy pre nevidiacich a slabozrakých – najmä v oblasti napĺňania práva fyzickej osoby s ťažkým zdravotným postihnutím odkázanej na sprevádzanie psom so špeciálnym výcvikom, byť sprevádzaná psom so špeciálnym výcvikom na verejne prístupných miestach,
   3. v oblasti plnej integrácie do spoločnosti v rámci špecifickej komunikácie s klientmi vyžadujúcimi individuálny prístup a aktívnej pomoci pri riešení ich aktuálnych požiadaviek,
   4. v prípade časových a kapacitných možností vyvinie maximálne úsilie aktívne sa zúčastňovať relevantných okrúhlych stolov organizovaných v rámci Projektu (podujatí podľa článku 2 ods. 2 tohto memoranda).

**Článok 3**

**Práva a povinnosti strán memoranda**

1. Prijímateľ/Partner plní najmä všetky povinnosti vyplývajúce pre neho zo zmluvy o poskytnutí NFP za účelom riadnej realizácie aktivít Projektu a dosiahnutia cieľa Projektu. V rámci tohto vykonáva vo vzťahu k tomuto memorandu najmä:
2. analyzuje potreby a ciele skupiny, reguláciu a opatrenia pre plnohodnotný prístup zrakovo postihnutých k verejným službám a efektívnu kompenzáciu dôsledkov zrakového postihnutia;
3. nadväzuje kontakty s verejným, neziskovým i súkromným sektorom;
4. realizuje informačné a diskusné aktivity s občanmi a zainteresovanými predstaviteľmi;
5. realizuje popularizačné a informačné aktivity;
6. riadi proces realizácie Projektu;
7. poskytuje Spolupracujúcemu subjektu pokyny a informácie potrebné pre výkon spolupráce;
8. zabezpečí zamestnancov Prijímateľa/Partnera, ktorí budú spolupracovať so Spolupracujúcim subjektom pri realizácii konkrétnej úlohy;
9. ďalšie aktivity/činnosti potrebné pre riadnu realizáciu Projektu.
10. Podrobnejšie určenie rozsahu spolupráce  podľa tohto článku, predovšetkým jej konkrétnu formu, rozsah a určenie konkrétnych údajov, informácií a iných dát, ktoré bude Prijímateľ/Partner potrebovať (ďalej ako „**požadované informácie**“), bude vyplývať z konkrétnej písomnej požiadavky Prijímateľa/Partnera adresovanej Spolupracujúcemu subjektu. Spolupracujúci subjekt vyvinie úsilie za účelom poskytnutia požadovaných informácií v primeranej lehote podľa svojich aktuálnych možností.
11. V prípade, ak činnosť Spolupracujúceho subjektu podľa tohto memoranda bude predstavovať aj inú činnosť ako poskytovanie požadovaných informácií, Strany memoranda sa osobitne v písomnej forme dohodnú na spôsobe, rozsahu a lehote realizácie takejto činnosti zo strany Spolupracujúceho subjektu.
12. Strany memoranda majú záujem postupovať pri plnení záujmov vyplývajúcich z tohto memoranda vo vzájomnej úzkej spolupráci.

**Článok 4**

**Osobitné ustanovenia**

1. Strany memoranda vyhlasujú, že sú si vedomé skutočnosti, že na základe tohto memoranda, ani v súvislosti s ním, im nevznikajú žiadne vzájomné finančné záväzky.
2. Strany memoranda sa dohodli, že písomná forma, ktorá je preferovanou formou ich vzájomnej komunikácie podľa tohto memoranda, je splnená zaslaním elektronickej správy (e-mailu) druhej strane memoranda na e-mailovú adresu kontaktným osobám.
3. Za účelom zjednodušenia komunikácie a realizácie článku 3 tohto memoranda, si Strany memoranda určia kontaktné osoby na operatívnu komunikáciu.
4. Strany memoranda si vzájomne písomne oznámia akékoľvek zmeny v kontaktných údajoch, ako aj v kontaktných osobách do 10 pracovných dní odo dňa, kedy táto zmena nastala.
5. Strany memoranda sú si vedomé, že Poskytovateľ NFP uvedený v článku 1 ods. 1 tohto memoranda má právo byť informovaný o akejkoľvek skutočnosti týkajúcej sa spolupráce Strán memoranda vo vzťahu k Projektu. Strany memoranda sa preto zaväzujú poskytnúť Poskytovateľovi NFP ďalšie nevyhnutné informácie, o ktoré ich tento požiada, a to v primeranej lehote a spôsobom, ktorý bude vyplývať z požiadavky Poskytovateľa NFP. Súčasne sa strany memoranda zaväzujú udržať obsah svojich vzájomných záväzkov vo vzťahu k Projektu súladný s podmienkami poskytnutia NFP vyplývajúcimi z písomného vyzvania a tiež súladný so základnými záväzkami vyplývajúcimi z tohto memoranda. Tento záväzok sa vzťahuje na každú zmenu tohto memoranda alebo na iný právny úkon Strán memoranda, ak Poskytovateľ NFP písomne neodsúhlasí iný postup. V časti záväzkov vyplývajúcich z tohto odseku sa považuje dohoda Strán memoranda za dohodu v prospech tretej osoby podľa § 50 Občianskeho zákonníka, ktorou je Poskytovateľ NFP uvedený v článku 1 ods. 1 tohto memoranda.

**Článok 5**

**Záverečné ustanovenia**

1. Toto memorandum je uzavreté a nadobúda platnosť dňom jeho podpisu Stranami memoranda a účinnosť dňom nasledujúcim po dni jeho zverejnenia v súlade s ustanovením § 47a zákona č. 40/1964 Zb. Občianskeho zákonníka v znení neskorších predpisov v spojení s ustanovením § 5a zákona č. 211/2000 Z. z. o slobodnom prístupe k informáciám a o zmene a doplnení niektorých zákonov v znení neskorších predpisov.
2. Toto memorandum sa uzatvára na dobu určitú do ukončenia trvania zmluvy o poskytnutí NFP, predmetom ktorej je realizácia Projektu.
3. Strany memoranda uzatvárajú toto memorandum dobrovoľne, na základe svojej slobodnej vôle s vedomím si záväzkov, ktoré tým na seba preberajú, a vyhlasujú, že sú pripravení ich riadne a včas plniť.
4. Toto memorandum je možné meniť a dopĺňať na základe vzostupne číslovaných dodatkov v písomnej forme, na základe súhlasu všetkých Strán memoranda. Realizácia článku 3 ods. 3 tohto memoranda nepredstavuje zmenu tohto memoranda, preto sa vykoná len vzájomným odsúhlasením medzi kontaktnými osobami, bez potreby vypracovania dodatku podľa tohto článku.
5. Toto memorandum je vyhotovené v troch rovnopisoch s platnosťou originálu, pričom strany memoranda dostanú každá po jednom vyhotovení.

Bratislava, dňa

|  |  |
| --- | --- |
| ................................................................. | ..................................................................... |
| Mgr. Juraj Droba, MBA, MA  Spolupracujúci subjekt | Andrea Kujovičová  Prijímateľ |
| ....................................................................... | |
| JUDr. CSc. doc. Vlasta Kunová  Partner | |